ગુજરાત આંગણવાડી કર્મચારી સંગઠનના કૈલાસબેન રોહિતની આગેવાનીમાં શનિવારે બપોરે આંગણવાડી અને તેડાંગર બહેનોએ કલેક્ટર દિલીપ રાણાને આવેદનપત્ર આપ્યું હતું. તેમાં જણાવ્યું હતું કે, આઇ.સી.ડી.એસ. વિભાગના ડાયરેક્ટર કેશ ચૂકવવામાં નિર્ણય બાદ મે અને જૂન માસથી અનેક બહેનોને માનદ્દ વેતન ચૂકવાયું નથી. ચાર માસના લાંબા સમય સુધી વર્કર અને તેડાંગર બહેનોને માનદ્દ વેતન ન ચૂકવાતા કર્મચારી મહિલાઓના ઘરે ચૂલા સળગતા બંધ થયા છે. અને પગાર થવાની આશામાં ઉધાર-ઉછીનું કર્યું હોઇ તેવી બહેનોને આપઘાત કરવો પડે તેવી સ્થિતિ ઉદભવી છે અને આવી કોઇ ઘટના બનશે તો તેની જવાબદારી તંત્રની રહેશે. માનદ્દ વેતન ઉપરાંત બહેનો દર માસે આંગણવાડી માટે લાવતા મસાલા અને અન્ય ચીજવસ્તુઓના બીલનું ચૂકવણું પણ કરાયું ના હોઇ બહેનોની દશા કફોડી બની જવા પામી છે અને તેની અસર બાળકોના કુપોષણ હટાવવાના અભિયાન પર પડશે. તેથી આઇ.સી.ડી.એસ. ગાંધીનગર દ્વારા યુદ્ધનાં ધોરણે તમામ બહેનોના વેતન સ્થાનિક કક્ષાએથી ચૂકવવા આદેશ કરવા માંગ કરી છે.